Tidal-i-bom
Svenske Spotify ble den første aktøren av betydning i streamingmarkedet. Daniel Ek og hans folk skjønte at det eneste som kan konkurrere med prisen for ulovlig nedlastning, kroner null, var kroner null. På plussiden: En behagelig lovlig og innholdsrik plattform. På minussiden: De fordømte reklamesnuttene. For det er og blir det reklamedrevne Spotify som trekker folk til tjenesten. Musikk har vært gratis tilgjengelig så lenge at det for mange lyttere aldri har eksistert noen annen virkelighet. Mange av disse er også teknonerder, i alle fall fremstår de slik for oss som vokste opp med én kanal på TV'en. Og teknonerder kan synes underlige, der de legger seg i ventekøer for å få den nye Apple-dingsen og hyller avdøde Steve Jobs som om han var en idealistisk indierocker av typen Steve Albini. Men det er én ting de ikke liker: Hybris. Noe Apple og U2 fikk en smakebit av, da de dyttet det irske rockbandets siste album inn i alle iTunes-kontoeieres maskiner sist høst. Sjelden har det oppstått større avstand mellom intensjon (å virke gavmild) og resultat (global utskjelling for grådighet). Nå går Jay Z og hans multimillionærkolleger i Tidal i det som ligner mistenkelig på samme felle. I alle fall koker nettet nå av hånlatter over de styrtrike stjernene som samles for å snakke om hvordan deres streamingtjeneste er «av folket, for folket», mens de twitrer til sine flere hundre millioner fans om hvordan vi alle nå kan «skrive historie» sammen – bare vi velger plattformen artistene selv eier. Det er rart at de ikke skjønner hvor latterlig det ser ut. Together we can make music history. Show support and make your profile photo blue. Turn the tide. #TIDALforALL — Arcade Fire (@arcadefire)30.03.15, 10:25 The love of music is louder than words. In five hours history will be made @TIDALHiFi. http://t.co/7E58sW65A2 #TIDALforALL — Madonna (@Madonna)30.03.15, 06:07 Jeg tror ikke at musikkelskere flest går rundt og plages i det daglige av at Madonna, Rihanna og Daft Punk har masse penger. Men det fortoner seg patetisk skinnhellig når en slik gjeng feterte stjerner tar den idealistiske tonen, når det de egentlig gjør er å verne om sine egne betydelige interesser. Spotify har på sin side klokelig holdt en lav profil de siste dagene. De er for lengst vant til konkurranse, og som pionerer flest må de regne med at det bare blir mer av det. Og de vet godt at den virkelige trusselen heter Apple. I mellomtiden kan Spotify glede seg over at de, sammenlignet med tjenesten som i går ble lansert med at et knippe finansfyrster underskrev en «erklæring» – Herre, gi meg styrke – nå fremstår som et Robin Hood-foretak laget for å tjene forbrukernes beste. Spotify kan også tillate seg å le over at de per nå ikke kan tilby Rihannas Tidal-eksklusive nye singel. Den som heter «Bitch Better Have My Money». THOMAS TALSETH
Det skal godt gjøres å få streaming-giganten Spotify til å se ut som en kul underdog. Men det har Jay Z og hans businesspartnerne klart nå.